b'\n_START_ARTICLE_\nGlikogen\n_START_PARAGRAPH_\nGlikogen ialah sejenis polimer glukosa dan merupakan karbohidrat simpanan yang terdapat dalam tisu haiwan dan mikroorganisma. Kira-kira 1-2% berat basah otot rangka dan 10% berat basah hati ialah glikogen._NEWLINE_Glikogen mempunyai struktur yang bercabang-cabang. Bilangan unit glukosa antara cabangan adalah antara hingga 10 unit. Pada titik cabang terdapat ikatan glikosida \xce\xb1-1:6. Unit-unit glukosa dalam satu rantai linear dihubungkan oleh ikatan glikosida \xce\xb1-1:4. Setiap cabangan luar mengandngi 12-18 unit glukosa._NEWLINE_Dalam molekul glikogen, terdapat hanya satu hujung penurun dan banyak hujung bukan penurun. Biasanya hujung penurun terdapat di bahagian dalaman molekul dan oleh itu glikogen tidak dapat menunjukkan sifat penurunan apabila diuji dengan larutan Fehling atau Benedict._NEWLINE_Sebanyak 93% daripada ikatan glikosida dalam molekul glikogen adalah jenis \xce\xb1-1:4, manakala 7% adalah ikatan glikosida jenis \xce\xb1-1:6._NEWLINE_Molekul glikogen biasa disintesiskan pada protein primer yang kemungkinannya ialah enzim glikogen sintase. Darjah percabangan dalam struktur glikogen adalah lebih tinggi jika dibandingkan dengan amilopektin kanji.'